Papersnake/gushiwen huggingface dataset:
化楞严会香烛 其一
释广闻（宋代）

椽烛炉香夏九旬，二千年事向谁论。人家十万春风里，尽是灵山会上人。
落叶
潘阆（宋代）

片片落复落，园林渐向空。
几番经夜雨，一半是秋风。
静拥莎阶下，閒堆藓径中。
谷松与岩桧，宁共此时同。
省中桥亭即事
项安世（宋代）

虚阁跨芳沼，阴溪生绿苔。雨晴梅子长，春过芍花开。

坐久谈微纵，情深首重回。最怜清荫里，时有细香来。
槐花
董嗣杲（宋代）

此树开花簌簌黄，秋蝉鸣破雨馀凉。
发回七袠仙人黑，心落三馀举子忙。
肯信植庭能根叶，谁知列树自成行。
云屯暗掩宫阴老，蜜糁龙池凤沼香。
赠至几 其三
徐积（宋代）

僧房几载如禅定，州序今来以义居。直道褐衣犹胜锦，枉身牢鼎不如蔬。

何心敢冀浆先馈，无善兼令岁有馀。最是学文方自讼，只堪把笔教儿书。
临流
郭印（宋代）

长江一镜净，岂但烛须眉。
清光莹我心，双鬓任如丝。
鸥鹭近人来，游鱼亦可窥。
不把尘缨濯，身世两相遗。
好观东去浪，昼夜无休时。
学道正如此，到海以为期。
写怀寄监中寮友
罗钦顺（明代）

鸡鸣山下桥门路，二十年中忆屡游。伴食再书新纸尾，趋庭先到旧营头。

清时有幸归田早，白日无私照物周。千里故人高谊在，几回风雨梦孤舟。
罢和州游建康
刘禹锡（唐代）

秋水清无力，寒山暮多思。官闲不计程，遍上南朝寺。
醉公子 其一 街鼓
王士禄（清代）

街鼓传三四。不见萧郎至。何物对裴回。玉香独见鞋。

锦衾空艳艳。沉水薰来厌。休自听更筹。鸦啼金井头。
送赵清臣宰姚江
楼钥（宋代）

长江东去跨虹桥，千丈横堤捍海潮。
更向烛谿图永利，坐令百里沸歌谣。
梅花落
苏子卿(南朝陈代)（南北朝）

中庭一树梅，寒多叶未开。
秪言花是雪，不悟有香来。
上郡春恒晚，高楼年易催。
织书偏有意，教逐锦文回。
别后寄大渊二首
刘克庄（宋代）

面削瓜黄头雪白，雀罗庭院久深芜。
劳烦上客迂童马，惭愧贫家阙饭刍。
绝喜绪言闻辅嗣，了无斋衬供文殊。
定知别后尤精进，寻得轩皇所失珠。
洋州三十景·金橙径
鲜于侁（宋代）

远分稂下美，移植使君园。
何人为修贡，佳味上雕盘。
乙巳春次中隐先生韵
杨冠卿（宋代）

密勿筹帷今几春，故山猿鹤尚关情。
中书历遍令公考，乐道要从莘野耕。
秋前风雨顿凉
范成大（宋代）

秋期如约不须催，雨脚风声两快哉。
但得暑光如寇退，不辞老快似潮来。
酒杯触拨诗情动，书卷招邀病眼开。
明日更凉吾已卜，暮云浑作乱峰堆。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵 其二
宗臣（明代）

卧君白云床，读君紫霞书。桃花乱坠酒，疑是武陵居。
和张寺丞功父八绝句
杨万里（宋代）

金华不敢比东坡，此後东坡尔许多。
扰扰胸中百周孔，不愁柳柳笑人何。
送德远弟赴省
陈傅良（宋代）

科名虽细事，文字要新功。
方拙存家学，丰腴与众同。
江湖多我友，台省半诸公。
为道贫非病，连檐有芥菘。
夏日泰州光孝禅房柬王子慎方允治 其一
欧大任（明代）

丈室隐茅茨，清斋缮性时。教曾黄石许，心果白鸥知。

习睡憎便腹，谈诗畏解颐。悠然怀二子，风雅得吾师。
徐有功
王十朋（宋代）

狱兴罗织陷忠良，公亦几遭虎口伤。蹈死救人人免死，论功何止汉于张。
外兵舅夜集诗
江淹（南北朝）

丹林一叶旧。
碧草从此空。
烟光拂夜色。
华舟荡秋风。
敛意怅何已。
极望情思中。
瑶澜寂以晏。
若采能几终。
暮心亦谁寄。
江皋桂有丛。
咏史下·谢安
陈普（宋代）

苻氏无良妄自尊，鲜卑羌竖正鲸吞。
到头棋酒消磨晋，莫道桓冲果失言。
渡扬子江
朱丙寿（清代）

一江春水静微波，柔橹声中听棹歌。醉眼漫疑沧海小，客愁争棹暮山多。

飞飞北雁衔云去，叶叶南帆背日过。每念壮怀悲击楫，秣陵西望尚干戈。
题灵鹫窗
刘子翚（宋代）

翠合初疑无路往，停鞭邂逅成清赏。
僧炉坐稳纸窗明，细雨忽来山竹响。
和芙蓉和尚四句偈颂·铁锯舞三台
释慧晖（宋代）

铁牛无角卧山坡，鞭起如飞见也么。
闹市横骑人不会，抬头鹞子过新罗。
减字木兰花（送别）
苏轼（宋代）

玉觞无味。中有佳人千点泪。学道忘忧。一念还成不自由。

如今未见。归去东园花似霰。一语相开。匹似当初本不来。
七十八咏六言十首
刘克庄（宋代）

心炎宠辱交战，骨朽是非乃公。
物议粪土伯始，史笔芳馨两龚。
俞宪生辰代庞几先作
仲并（宋代）

北固楼前万顷秋，月明风定大江流。
从来此地多英杰，果有奇才副简求。
秀气一天开夜色，威名千里驾潮头。
山川长在人难老，应抱文章入相周。
颂古九首·灵云桃华
释梵言（宋代）

春风二月半，桃华红烂漫。
灵云到处逢，衲僧著眼看。
看，看，
短棹孤舟，谁居彼岸。
宫词
林春泽（明代）

沈香亭北夜炉熏，自拨琵琶向夜分。
岂是玉颜偏寂寞，君王原不识昭君。
游僊
陆游（宋代）

玉殿吹笙第一僊，花前奏罢色凄然。
忆曾偷学春愁曲，谪在人间五百年。
罗浮飞云顶午夜听泉 其十一
释今无（明代）

竹窗记得辽阳雪，未必凄清似此多。我亦馀生知有道，等閒无奈后昆何。
戏赠渔家
杜荀鹤（唐代）

见君生计羡君闲，求食求衣有底难。养一箔蚕供钓线，

种千茎竹作渔竿。葫芦杓酌春浓酒，舴艋舟流夜涨滩。

却笑侬家最辛苦，听蝉鞭马入长安。
浣溪沙
蔡伸（宋代）

叶剪玻璃芯糁金。清香端不数琼沈。独将高韵冠芗林。千里江琼新梦後，一天风露小庭深。主人归兴已駸駸。
前日苦旱禾恐立槁今雨太多已穫者生芽未穫者欲烂因叹耕者之苦辄赋一首
林希逸（宋代）

老守田畴正学耕，寻思一粒也难成。晴乾久叹头未下，雨过还忧耳渐生。

斗米三钱何日见，五风十雨望时平。村居饱饭犹难必，更敢痴迷望糁羹。
挽陆景渊主簿
孙应时（宋代）

儿女今何似，门阑想寂然。
哀哀未白发，莽莽就黄泉。
淮浦西风外，云溪宰木边。
缄辞致千里，雨泪不能湔。
送李陶通直赴清溪
苏轼（宋代）

忠文文正二大老，苏李广平三舍人。
喜见通贤家子弟，自言得舍少风尘。
从来势利关心薄，此去溪山琢句新。
肯向西湖留数月，钱塘初识小麒麟。
夜泊
张耒（宋代）

远雁初归枫叶乾，孤舟晚系岸边滩。淮声夜静凌风壮，月色秋深照客寒。

疏拙功名甘阔略，飘零踪迹但悲叹。不关酒薄难成醉，自是年来少所欢。
宫词 其七十一
王圭（唐代）

禁籞春来报踏青，御池波漾碧涟轻。内人争送鞦韆急，风隔桃花闻笑声。
次韵苏晋翁见寄
张纲（宋代）

不见梁王旧吹台，年来愁眼向谁开。求贤廊庙无虚日，报国涓尘自乏才。

直指漫能迎櫑具，永怀宁敢咏金罍。相看鬓发霜千丈，自视文章水一杯。

晚岁可怜神气索，故人犹寄好诗来。追还正始真堪喜，突过黄初岂易陪。

婉娈也知能度曲，葡萄应已酿新醅。何时东阁容惊坐，一日那辞一百回。
木兰花慢 送张梦符治书赴召
魏初（元代）

正江南二月，春色里、送君行。对芳草晴烟，海棠细雨，不尽离情。思量汉皋城上，共当时、飞尽人青冥。醉后嘉陵山色，马头杨柳秦亭。十年一别鬓星星。慷慨只平生。爱激浊扬清，排纷解难，肝胆峥嵘。此心一忠自信，更太平、丞相旧知名。寄谢草堂猿鹤，移山未要山灵。
次韵徐子礼提举莺花亭
范成大（宋代）

滩长石出水鸣堤，城郭西头旧小溪。
游子断魂招不得，秋来春小更萋萋。
愁边逢酒却成憎，衣带宽来不自胜。
烟水苍茫外沙路，东风何处拄枯藤？
垆下三年世路穷，蚁封盘马竟难工。
千山虽隔日边梦，犹到平阳池馆中。
文章光焰照金闺，岂是遭逢乏圣时。
纵有百身那可赎，琳琅空有万篇垂。
山碧丛丛四打围，烦将旧恨访黄鹂。
缬林霜後黄鹂少，须是愁红万点时。
古藤阴下醉中休，谁与低眉唱此愁。
团扇他年书好句，平生知已识儋州。
禅人并化主写真求赞
释正觉（宋代）

默默而坐，佛祖勘破。
水冷鱼潜，天空鸟过。
半夜失却牛，平明拾得火。
乍卷乍舒兮，无可不可。
三学山夜看圣灯
徐氏（宋代）

虔祷游灵境，元妃夙志同。玉香焚静夜，银烛炫辽空。

泉漱云根焚，钟敲桧杪风。印金标圣迹，飞石显神功。

满望天涯极，平临日脚红。猿来斋石上，僧集讲筵中。

顿作超三界，浑疑证六通。愿成修偃化，社稷保延洪。
王孙信（调陈萃叟）
辛弃疾（宋代）

有得许多泪。又闲却、许多鸳被。枕头儿、放处都不是。旧家时、怎枕睡。

更也没书来，那堪被、雁儿调戏。道无书、却有书中意。排几个、人人字。
送晏伯安
喻良能（宋代）

古绸于今婺，盖亦一壮县。剧繁号难理，百令无一健。

英英晏伯安，年壮政则练。咄嗟扫宿弊，谈笑了宿案。

公庭坐无事，自可名道院。老眼空四海，于公惊创见。

今公赋归欤，敢以一语饯。边陲正驿骚，朝野未閒燕。

公才浩纵横，敌可受八面。要须诣明光，上书还自荐。

口伐或箸筹，收功在不战。不然飞刍粟，坐使军储羡。
彭泽解印
廖凝（唐代）

五斗徒劳谩折腰，三年两鬓为谁焦。

今朝官满重归去，还挈来时旧酒瓢。
偶成二首 其二
释函可（明代）

有山岂无石，人自厌嵯峨。有水能不流，人自厌风波。

所见亦由人，山水本无他。
同董彦光陈妙音游安乐寺分韵 其二
谢薖（宋代）

鸟能贯珠歌，花能折腰舞。老人如帝江，识此真律吕。

击节复长谣，急觞犹插羽。春风已趣装，行乐更几许。

吾人但取醉，何必浪自苦。
自笑
陆游（宋代）

诸公衮衮几金貂，自笑无材负圣朝。
老气醉中犹跌宕，闲身梦里亦逍遥。
旧书日伴吾儿读，薄饭时从野叟招。
病後秋衣须早制，竹窗残夜雨萧萧。
震居山访姚氏隐居喜晤苍碧陈山人
本照（清代）

商阁层轩尽日开，秋风秋雨入帘来。仙家自有胡麻饭，公子何须竹叶杯。

对局无心闻鼓吹，看花随意破莓苔。共知良会诚难得，更上吴山第几回。
偈倾一百三十三首
释法薰（宋代）

深闻浅悟，浅闻深悟。
只知贪程，不觉蹉路。
过湖得便风舟甚驶
赵蕃（宋代）

鸟飞不尽水黏天，隐隐青山若个边。
六幅蒲帆去如箭，江神有意特相怜。
南歌子（己未和韵）
杨无咎（宋代）

波静明如染，山光翠欲流。晚来乘兴上章楼。楼外谁歌新唱，知有黄州。

拟泛银河浪，聊乘藕叶舟。蓬山应自隐鳌头。借问谪仙何在，今为谁留。
壬午观火地
连文凤（宋代）

烧尽长安市上花，何时重见此繁华。独怜几处堂前燕，失却新巢过别家。
题会春苑
赵汝譡（宋代）

草荒故苑几春风，尚想花开春树红。
欲问当时马王事，寂寥残照野亭中。
谢潘谦之二首
黄榦（宋代）

绨袍恋恋故人情，寒谷潇潇春意生。
寂寞穷儒应易足，床头鼻息便雷鸣。
歌
萧子范（南北朝）

井上李兮随风标。垂翠帷兮夜难晓。独处廓兮心悄悄。

怀素缕之双针。愿因之于三鸟。
题渝江萧氏园亭
戴复古（宋代）

近市嚣尘远，山居古意存。
诗人常下榻，俗子莫登门。
日坐图书府，时开风月樽。
野夫因到此，忘却海云村。
中岩十八咏·风穴
晁公溯（宋代）

有风地鸣籁，无风石抱云。
上人如宴坐，不可堕声闻。
过松江寄务观五首 其二
韩元吉（宋代）

风浪白如屋，垂虹烟霭间。清心太湖水，满眼洞庭山。

放鹤迎人舞，飞鸥伴我閒。是中有佳句，诗思未容悭。
荷溪晚步偕诸同人
戴亨（清代）

缓步循溪岸，探荷涤暑氛。风轻鸥梦觉，水净月痕分。

佛火明僧梵，箫声隔浦云。冠童人五六，归咏自成群。
虞帝庙乐歌辞
张载（魏晋）

皇胡为兮西山之幽，翳长薄兮府清流。
眇冀州兮何有，眷兹士兮淹留。
皇之神兮如在，子我民兮不穷以爱。
沛皇泽兮横流，畅威灵兮无外。
洁尊兮肥俎，九歌兮拓舞。
嗟莫报皇之佑。皇欲下兮俨相羊，
烈风雷兮暮雨。虞之阳兮漓这浒，
皇降集兮巫屡舞。桂酒淇兮瑶觞，
皇之归兮何所。听驾兮天门，
羽毛兮缤纷。俯故宫兮一慨，
越宇宙兮无邻。无邻兮奈休，
七政协兮群生嘉。信玄功兮不宰，
犹仿佛兮山阿。
三月三日怀微之
白居易（唐代）

良时光景长虚掷，壮岁风情已暗销。

忽忆同为校书日，每年同醉是今朝。
约家性存
牟巘五（宋代）

萧条今尚有谁来，老尽荒庭一树梅。
多谢高情肯相过，冲寒自起扫苍苔。
庚寅腊月二十九日饯孙晋卿宿清孝里晨起呈岩
陆文圭（元代）

驱马四十里，怅然临别情。
举酒坐太息，岁月空峥嵘。
河流日浩浩，此地几送迎。
老我白板扉，卿等致太平。
窗风吹酒醒，起视天未明。
小星争馀光，残月西风倾。
啖荔
邓云霄（明代）

前溪水长白鸥飞，荔熟垂垂满钓矶。昔日他乡思驿骑，今朝巧笑对宫妃。

摘来翠袖笼红玉，剖破琼浆溅绛衣。一啖已过三百颗，好风凉月憺忘归。
感秋寄白云赵寺丞
王镃（宋代）

囊里不藏金，相随只破琴。
每因看月夜，长动故人心。
腥草关河路，秋风楚越砧。
愁来不成睡，破壁更蛩吟。
路傍堠（以下四篇并元和十四年出为潮州作）
韩愈（唐代）

堆堆路傍堠，一双复一只。迎我出秦关，送我入楚泽。

千以高山出，万以远水隔。吾君勤听治，照与日月敌。

臣愚幸可哀，臣罪庶可释。何当迎送归，缘路高历历。
沁园春（寿夹谷书隐）
何梦桂（宋代）

光岳储精，宇宙呈祥，钟英俊材。想春秋夹谷，前生夫子，婆娑南赡，见在如来。龙角标辰，蟾胎焴丙，好是生朝华宴开。笙歌里，看儿童拜舞，春满行台。

重重好事相催。便对把黄封酌寿罍。更愿公殿上，早纡衮绣，愿公堂下，长戏衣莱。昨夜瑶池，亲逢阿母，欲寄蟠桃桃始栽。三千岁，待开花结子，岁岁衔杯。
十村绝句
舒岳祥（宋代）

麦须剪剪吹成浪，花口吟吟笑作东。
莫道太平无处觅，便於此处见天真。
欲出遇雨
陆游（宋代）

东风吹雨恼游人，满路新泥换细尘。
花睡柳眠春自嬾，谁知我更嬾於春！
西江月（十之十）
夏元鼎（宋代）

行处青牛引道，飞来鹤顶呈丹。谈玄玉局在西川。此日方当龙汉。

千载寂寥吾道，可怜平叔多言。画蛇添足悟真篇。付与谁人修炼。
天竺国胡僧水晶念珠
佚名（唐代）

天竺胡僧踏云立，红精素贯鲛人泣。细影疑随焰火销，

圆光恐滴袈裟湿。夜梵西天千佛声，指轮次第驱寒星。

若非叶下滴秋露，则是井底圆春冰。凄清妙丽应难并，

眼界真如意珠静。碧莲花下独提携，坚洁何如幻泡影。
送魏校书赴夏口从事
郑巢（唐代）

西风吹远蝉，驿路在云边。独梦诸山外，高谈大旆前。

夜灯分楚塞，秋角满湘船。郡邑多岩窦，何方便学仙。
吊危一
李炳（宋代）

南乡老人危翁一，岁晏雨晴扶杖出。
惊闻二圣尘再蒙，归阖柴门哭三日。
眼空愁绝声遂止，里人唁翁翁死矣。
凛然生气申包胥，万古千秋葬忠义。
问园閒坐
范淑（清代）

忘此是何地，坐成幽绝境。苔纹上石壁，泉响落古井。

深树绿如屏，朱白渐疏整。斜阳日日来，画我园林影。
鹧鸪天
周紫芝（宋代）

荷气吹凉到枕边。薄纱如雾亦如烟。清泉浴后花垂雨，白酒倾如玉满船。

钗欲溜，髻微偏。却寻霜粉扑香绵。冰肌近著浑无暑，小扇频摇最可怜。
望秦川歌
周麟之（宋代）

阿瞒按舞长生殿，妃了洗妆端正楼。
此去恰如巫峡梦，相望千里事悠悠。
送盐官刘少府古贤
梅尧臣（宋代）

我祖南昌尉，时危弃去仙。
刘郎从宦日，天子治平年。
燥茗山中火，熬波海上烟。
吴民不为盗，唯此挠君权。
邓攸弃儿保侄
刘义庆（南北朝）

邓攸，晋人也。有弟早亡，唯有一儿，曰遗民。时值动乱，胡人入侵京城，掠牛马。邓攸挈妻孥亡。食尽，贼又迫，谓妻曰：“吾弟早亡，但有遗民。今担两儿，尽死。莫若弃己儿，怀遗民走。”妻涕如雨。攸慰之曰：“毋哭，吾辈尚壮，日后当有儿。”妻从之。
贺新郎·银汉千丝雨
葛长庚（宋代）

银汉千丝雨。被东风作恶，吹落满空柳絮。恰自江南消息断，才此六花飞舞。最好是、鹅毛鹤羽。万顷平田三尺玉，月明中、不见沙头鹭。苍烟里，一渔父。鹊桥半夜寒云妒。到晓来、千岩万壑，了无认处。极目四方银世界，五凤楼前如许。应自感、伤心凝伫。人在神霄玉清府，小狮儿、捏就无佳句。骑汗漫，好归去。
宋隐君挽词
李新（宋代）

贵口轻翾意自融，鸣柯芥羽逐春风。
猗欤宋氏青云器，师我缁川白发翁。
沃壤可彰千载义，旧窗空负一生功。
新阡无用栽凡木，待看奇才长碧桐。
湖南观察使故相国袁公挽歌二首（一作刘禹锡诗）
权德舆（唐代）

五驱龙虎节，一入凤凰池。令尹自无喜，羊公人不疑。

天归京兆日，叶下洞庭时。湘水秋风至，凄凉吹素旗。

丹旐发江皋，人悲雁亦号。湘南罢亥市，汉上改词曹。

表墓双碑立，尊名一字褒。常闻平楚狱，为报里门高。
贺少师相公致政
许浑（唐代）

六十悬车自古稀，我公年少独忘机。门临二室留侯隐，

棹倚三川越相归。不拟优游同陆贾，已回清白遗胡威。

龙城凤沼棠阴在，只恐归鸿更北飞。
孟子·王政
陈普（宋代）

分地因天各有宜，财成辅相只当为。
相忘禄产沾濡重，{白卑}{白卑}浑浑自不知。
茅屋
童钰（清代）

茅屋缀荒苔，经年未剪葺。多谢连日阴，添我好春色。

漏痕纵复横，晨光翠犹滴。蚯蚓入我床，蜻蛚吟我室。

人言陋不堪，我自适我适。不见土窟人，陶陶乐终夕。
同曼叔出郊
韩维（宋代）

驱马信所适，呼转上野桥。
桥边春水净，索回带平皋。
两崖卉木茂，东风澹正摇。
故丛尚含绿，新芽已满条。
老小延我观，名品各异标。
问翁安致之，远自伊洛郊。
涉正曾未几，已觉芳意饶。
后日风更雨，繁红定飞飘。
顾谓同行客，有酒频我招。
王生新举乡试便赴礼部
罗洪先（明代）

少年荣荐达，挟策向明君。揖逊公卿重，声名郡国闻。

谋身先择术，悯世在繁文。纵有高车贵，相如未可群。
跋綦北海扈从书事诗
楼钥（宋代）

晋阳固自有高共，奉天岂可无宣公。
当时扶日沧海东，尚想健笔驱长风。
指挥诸将如奴重，中兴内相当推功。
断碑毋庸诧诗工，制藁且在銮坡中。
宫词
王仲修（宋代）

时和岁稔似熙丰，腊月仙京大雪中。
殿阁园林都莹彻，云河不是水晶宫。
虞美人七首 其二
蒋敦复（清代）

春寒恻恻浑难定。有个春人病。兰愁拥髻可怜他。又是天涯芳草不能歌。

一枝清瘦棠梨影。小院沈沈静。柔魂能彀再销么。行到悄无人地落花多。
采桑子 答刘夫人
曹鉴冰（清代）

自从封寄花笺后，暑雨凉云。挨尽黄昏。才得鸿来又小春。

几时相见兜兜话，候采湖莼。节钺南巡。再访溪桥蛱蝶门。
寄在伯三首后一首并示逸 其一
赵蕃（宋代）

出门欲寻岩，闻君已行舟。川远不可涉，伫立空夷犹。

雨风既冥冥，离思复幽幽。人生苟无别，安能成白头。
相和歌辞 其三
元稹（唐代）

夜夜相抱眠，幽怀尚沈结。那堪一年事，长遣一宵说。

但感久相思，何暇暂相悦。虹桥薄夜成，龙驾侵晨列。

生憎野鹊往迟回，死恨天鸡识时节。曙色渐曈昽，华星次明灭。

一去又一年，一年何时彻。有此迢遰期，不如生死别。
次韵李参政龙鹤山庐
魏了翁（宋代）

天公富万有，秋事不曾贫。
静阅岁时信，动观天地仁。
赠殷亮
戴叔伦（唐代）

日日河边见水流，伤春未已复悲秋。

山中旧宅无人住，来往风尘共白头。
又三绝
文天祥（宋代）

人间万事转头空，皂帽飘萧一病翁。
不学孟嘉狂落魄，故将白发向西风。
沈丘道中
张耒（宋代）

霜雾沈远星，芳林语春鸟。客眸带馀睡，马力健清晓。

凝烟披草际，初日动林表。心随和风快，兴与飞云杳。

芬菲怅已晚，夏阴生桑枣。慷慨一据鞍，此怀殊未了。
丁酉仲冬即景十六首 其四 月岭猿啼
叶颙（元代）

树头清啸两三声，纸帐梅花睡欲成。唤醒冷泉亭上梦，岭云飞动月初明。
题内府画应制曹将军下槽马图
揭傒斯（元代）

曹霸画马真是马，宛颈相摩槽枥下。卓荦权奇果如此，岂有世上无知者。

朱丝不是凡马缰，天闲十二皆龙骧，曾从天子平四方。

画图彷佛馀骊黄，华山之阳春草长。
送蜀名父之子程刚仲世德擢甲科二首
王迈（宋代）

乃翁勇退急流中，家法森严在教忠。
有子清材如结绿，告君直气贯晴虹。
甲科更合放头出，时论从来忌臆空。
生长殊方同臭味，相期不朽是英雄。
诗二首 其二
赵师秀（宋代）

三年非一事，知尽爱人心。满任添新发，还家带旧琴。

鹊声先棹去，柳色到都深。即日应冠豸，凭共记得沈。
蚤发黄鼎
李士桢（清代）

古戍石岧峣，羁心积一宵。近家情转怯，去国梦难消。

马色见残月，鸡声闻怒潮。神丛有风力，凭尔送归桡。
前有尊酒行为颜使君作
卢龙云（明代）

日永晷渐移，午睡梦方觉。抱膝百虑婴，羁怀渺难托。

感君自高百，一见等夙昔。握手共殷勤，吐论本肝膈。

儒雅亦吾师，笑谈皆莫逆。晤言安可常，相酬屡促席。

尊酒但复盈，客心胡不乐。人生贵适志，风尘徒役役。
和子由盆中石菖蒲忽生九花
苏轼（宋代）

春荑秋夹两臾，神药人间果有无。
无鼻何由识薝卜，有花今始信菖蒲。
芳心未饱两蛱蝶，寒意知鸣几蟪蛄。
记取明年十二节，小儿休更籋霜须。
东园漫兴十二首 其七
胡奎（元代）

尘不可以镂，影不可以吹。至道与玄合，无言亦无思。

大钧播万物，总总复蚩蚩。天命各有得，人事故不齐。

何当混真朴，弹指悟希微。
同诸友城南张园赏梅十首
邵雍（宋代）

清香冷艳偏多处，猛雨狂风未有前。
赏意正浓红日坠，如何既去遂经年。
咏史 其三 曹丕
陈普（宋代）

鹊搆觚棱偶似诗，鸡栖庭树已当时。公车坐使诸侯急，却是奸人篡夺资。
贺黄倬星太史母七十有一
何吾驺（明代）

圣寿方无极，词垣首被恩。岁星在金马，桃实寄庭萱。

帝宠文章贵，天成德齿尊。酒将茎露冷，斑惹御炉温。

万里南山祝，千年北海樽。玉堂开锦宴，鸾驭集文园。

水陆供仙馔，笙簧绕相门。紫荆有令弟，兰树识芳孙。

及此忠为孝，同誇丝是言。昔称三乐具，今喜五伦敦。

兰苑镂金石，螭头洁藻蘩。调元应有自，毋得颂纯坤。
李莲生茂才以长句为题小草依韵奉谢
慧霖（清代）

修竹心虚坚有节，老梅骨瘦硬如铁。乾坤清气得来难，一卧空山休漏曳。

是空是色年复年，空中幻出云霞烟。不恨生在千年后，但恨生不千年前。

有诗可吟酒可醉，菩提即是逃禅处。一朵梅花一首诗，万个吟身万梅树。

李侯生有冰雪姿，倾心为我题长句。李侯李侯歌漫夸，请将此笔凌云霞。

不然署作护花使，愿与仙人扫落花。君不见仙骨珊珊身落落，举头一拔红尘脚，定有清风振河岳。
颂古十七首
释宗演（明代）

祖父田园俱属我，中间树子岂田地。
连枝带叶和根拔，要见儿孙意气豪。
送友人归吴
周密（宋代）

吴船花外发，欲去重踌躇。后会定何日，相思频寄书。

晓林啼帝魄，春网荐王馀。笠泽维梢处，因寻鲁望居。
题碧落洞
高衡（宋代）

仙府沈沈尽日开，霓旌鹤驾几徘徊。
青云有路容人到，煮茗浮觞不忍回。
讯髴渊水西
沈道映（清代）

幽人谷水耽高卧，江村长夏看云坐。清梦心随鸥鹭慵，独醒迹向风尘左。

草阁萧萧六月寒，穷探学海倾波澜。千秋自取性情足，一编歌哭来无端。

与君成别忽已久，不向西郊频握手。闻道惊涛没钓矶，为问渔竿无恙否？
题谢孝子
周在镐（清代）

当年谢孝子，追述自玄孙。至行堪坊表，披图见泪痕。

树萱勤护惜，尝药几寒温。若得王祥配，乌衣古弟昆。
题天台夏肯甫晓山亭诗
高斯得（宋代）

谢公晨策花崖登，杜陵早起开前林。
徽之朝挹西山爽，退之晓前南山棱。
古人看山自有候，个中意味谁探寻。
林霏夕敛群动息，泽气宵上英云蒸。
不於此际毓神秀，安得向曙岚光凝。
平生苦不识夜气，见山忽得邹人心。
卷书默坐会有得，此岂文字能摹临。
斯亭题扁有咀嚼，慎勿只遣供閒吟。
直须齩破第一义，庶几山鬼逢知音。
偈颂一百零三首 其六十六
释月涧（宋代）

东村王老夜烧钱，掇转须弥作案山。途路纷纷未归客，抬眸错认白云间。
浣溪沙
杨慎（明代）

楚峡云娇宋玉愁。汀花海藻繫兰丹。晕灯荧泪五更头。

桃叶桃根双姊妹，江南江北两风流。佳期好在月明楼。
端阳寄怀果园四首 其三
曹家达（清代）

乱中何恃涤烦襟，海内群公半缘林。投莽鸢乌惊逐肉，在山云鹤本无心。

式闾清望段干木，流涕哀歌斛律金。闻道君王念忠谠，西归怀我北风音。
题竹送欧阳瀚教闽县 其一
杨士奇（明代）

故人有子早能官，万里曾经蜀道难。此去三山近南海，讲帷依旧一毡寒。
遍题朱惟四增置诸胜十二首 其十一 载笔亭
邓云霄（明代）

自有名流酬胜迹，挥毫字字斗瑶华。一泓不散池中墨，五色常生笔里花。
榴花
石延年（宋代）

王母庭前亲见栽，张骞偷得下天来。
谁家巧妇残针线，一撮生红熨不开。
和伯玉食蒿酱韵
麻九畴（金朝）

九尺东方生，不如一侏儒。饮啄各有程，厚薄与生俱。

文蒲及屈各，何乃淡以枯。正如谢三旌，甘心作羊屠。

伊蒿本薪材，岂足充庖厨。薄雪草堂径，新霜古城隅。

河南地差暖，冬有不死芜。青来涧边筥，绿入几上盂。

微香能侣菊，小苦贤于荼。酷烈变醯醢，薰醲破脂酥。

书生喜倒说，食亦变精粗。借问冰茶者，何如羔酒乎。

况尔蓼彼萧，蓬茅固其徒。偶然躐一等，遽欲忘樵夫。

迩来岁颇饥，大半殣在途。攘肉或至犬，首丘不如狐。

命贱秪求死，计穷交议逋。尚有纨裤儿，朝夕食于株。

宁知埽野稗，一饱不易图。遂令人轻生，不畏锧与鈇。

如君有蒿酱，犹是千金躯。
浙东舟中
范成大（宋代）

处处槿樊圃，家家桃庑门。
鱼盐临水市，烟火隔江村。
雨过张帆重，潮来汲井浑。
弯跧短篷底，休说两朱轓。
续演雅
曾丰（宋代）

临川战战渴饮水，行道迟迟饱食牛。
促织贪为先具计，提壶欠作豫防谋。
知风鹊备全无患，报雨鸠言半不酬。
惟有海鸥忘物我，何思何虑任沉浮。
孟子·食色性也
陈普（宋代）

食色虽然人固有，原於形气所由根。
苟徒即此名为性，太极之真已弗存。
寄怀子云兄
韩元吉（宋代）

长年游宦已堪嗟，寓舍无田岂是家。
母子分飞还岁换，弟兄相是各天涯。
尘埃阅世丹心在，朱墨萦人两鬓华。
闻道过庭新哭鲤，开书空有泪横斜。
菩萨蛮 见雁有作
陈星垣（清代）

楚天无尽秋将夕。画屏人瘦罗云碧。筝柱十三行。离情烟水长。

江南书远报。万一今年到。城郭是耶非。那人归不归。
寄题儋耳东坡故居，尊贤堂太守谭景先所二首
杨万里（宋代）

东坡无地顿危身，天赐黎山活逐臣。
万里鲸波隔希奭，千年桂酒吊灵均。
精忠塞得乾坤破，日月伴渠文字新。
秪个短檐高屋帽，青莲未是謪仙人。
颂古三十六首 其三十五
释惟一（宋代）

将锄打地自抛屙，怎柰熏天臭气何。老倒檗山禁不得，却将伊顶再三摩。
挽曹侍郎
方岳（宋代）

笔橐上严宸，真为侍从臣。
袖中周礼在，言外孔堂春。
亟草閒居赋，宁惭勇退人。
空余文作冢，书带已成尘。
次韵芮察院送□宝文赴浙漕二首 其二
朱熹（宋代）

考卜川清旷，端居柰乐何。风云一以便，岁月不胜多。

节传无淹驾，林园得屡过。功名从迫逐，志业岂蹉跎。
羽扇亭
李石（宋代）

十里山光绀碧围，瘴烟收尽溢春晖。
黄紬睡美闻卫唱，白羽风春入指挥。
楼角片云随雁去，谿头骤雨送龙归。
君王若问安边策，苜蓿漫山战马肥。
送西台治书仇公哲
虞集（宋代）

陕郊得时雨，生意始来复。存者事稼穑，还者葺墙屋。

安知凋瘵事，政可致新福。辟除正广术，区井表深渎。

均齐定恒志，忠厚保敦笃。岂无忧世士，受仕在刍牧。

为义苦多违，好名常不足。治书肃将指，善类庶有勖。
南池宴饯辛子，赋得蝌斗子
岑参（唐代）

临池见蝌斗，羡尔乐有馀。不忧网与钓，幸得免为鱼。

且愿充文字，登君尺素书。
寄高梁守勾辅元
冯山（宋代）

北按经时出，南归计日趋。幽花明涧水，细雨润春途。

就歇开新酝，催行趁早餔。故人休问吏，相见且欢娱。
送弟
卢肇（唐代）

去日家无担石储，汝须勤若事樵渔。

古人尽向尘中远，白日耕田夜读书。
夜登空灵岸
言友恂（清代）

大江夜流深，悬岩当我前。何人擘怪石，置兹千尺巅。

老龙喘开口，走避秦皇鞭。到此不得阖，吞吐生云烟。

帝恐渴欲死，昂头吸百川。神工凿舌底，喷薄华池泉。

白日古不到，沈沈通九玄。是时悲风动，波涛暗无边。

惝恍百灵集，暝坐惊老禅。陟降已千险，冥搜不敢先。

归舟静人语，恐有痴龙眠。怅然此灵境，结想蹑飞仙。
王羲之
徐钧（宋代）

人物风流世所推，操持议论每清奇。
自量才位难牟弟，故乞馀年请代之。
次韵和端夫喜望之祈雪有应
邹浩（宋代）

诚意通群祀，朝来忽已飘。六花纷汗漫，千里入均调。

赵璧光凌日，隋珠暗掷宵。老农愁自判，稚子喜来娇。

化育知难诘，形容岂易描。白盐聊比拟，黄竹谩讴谣。

谈柄迷修麈，朝衣夺素貂。丰穰归嗣岁，收拾谢枯樵。

浅露先生履，深齐惠可腰。思添韦应物，狂助盖宽饶。

民食逃艰粒，宸心定解焦。楼高天构玉，池迥地疏瑶。

爽韵陪松桧，严声陋鼓箫。亡羊空道路，失鹤但云霄。

抚运年将往，侵人鬓欲凋。题舆真健笔，险句压寒绡。

重愧非名士，兹焉缀下寮。主宾参沔渡，杖履集山椒。

故事梁园在，风流楚国遥。琼瑰争报复，宇宙一漂摇。

莫讶春来晚，春来待此消。
妙高台
释云岫（宋代）

上到上头天渐低，更抬一步共谁归。
胸中决得平生事，松树枝间独鹤飞。
生日效长庆体是岁予窃禄留曹三载矣
严嵩（明代）

年过半百仍加六，贪恋清时未拂衣。朱绂拖身官秩贵，青云屈拂故交稀。

游鱼在藻恩诚渥，病鹤乘轩分却非。待得铨曹书满日，只应便扫故园扉。
赠解禹玉
陈造（宋代）

读书只博双鬓斑，诗好岂解留朱颜。
平时无客怜辙鲋，触处有人嘲饭山。
相府略尝唤宜禄，木门不梦窥铜环。
多病但结药裹伴，得酒间发诗囊悭。
频频终缣鴬斯饱，浩荡拟逐江鸥闲。
未死更费屐几两，此生只欠茅三间。
丁年悔不全吾高，正坐枵腹守不毛。
卑官餬口竟何补，捐弃什百收一毫。
执版仰看上官面，可复直气陵群豪。
夜剔残灯赋招隐，愁追交情广楚骚。
丰约仅足优龙具，污隆真可付马曹。
共嗟孔奋不自泽，政复所至无脂膏。
向来枯策苦伤生，涂穷却用陶性灵。
故人肯来问牢落，河畔罢吟草青青。
夫谁急草修期檄，夫谁大刻班超铭。
孽虏游魂须晷刻，燕然苍石高峥嵘。
横槊千篇月三捷，是责舍子谁当能。
可遽学我赋归来，临流欲濯襟袂埃。
老子期君旧不浅，看不要津舒壮怀。
乌惊兔忽易寒暑，尧蓂不办供合开。
文字玩世请少息，盛时难得君念哉。
昔人听谋取一得，勿以老耄资笑咍。
君不见壮岁一跌子陈子，江湖毕世甘低回。
郭吏部请急归吴称寿封君太宜人
李攀龙（明代）

水镜清光满蓟门，庭闱双映一寒温。角巾入洛名元重，裘褐依梁道并尊。

白首更偕吴市隐，青云再奉汉宫恩。还朝益妙题才术，湖海微言可具论。
酬乐清陈簿雪中平反
释居简（宋代）

用恕存存坐照奸，奸如挟纩弗知寒。天虽有二无偏覆，网既开三亦甚宽。

疑欲惟轻刑自省，死终弗怨枕方安。雪中小试阳和力，天地生成却不难。
酬元员外
齐己（唐代）

清洛碧嵩根，寒流白照门。园林经难别，桃李几株存。

衰老江南日，凄凉海上村。闲来晒朱绂，泪滴旧朝恩。
赋贾养晦所藏王庭吉
陈著（宋代）

岁云暮兮阴凝，若有人兮亭亭。玉质兮黄中，淡无言兮含馨。

雪玉贸贸兮弱植自矜，宇宙纳纳兮谁与为情，敛而全其素兮何有乎丹青。
东斋
项安世（宋代）

桃花不解言前事，菊蕊还须记旧人。
惟有轩前旧移竹，向人憔悴似相嗔。
酬聂察推
孔平仲（宋代）

昔年随宦在筠阳，总角频趋数仞墙。绿水近经王俭府，锦衣今仞买臣乡。

能谈旧事情何厚，忽枉新诗味更长。闾里优游正多暇，幸君时访读书堂。
丹阳道中
沈起元（清代）

杰阁临城迥，斜阳挂塔曛。清波寒鹭影，白草乱羊群。

市火酒帘动，邻船醉语闻。此生初作客，天末认吴云。
谢李宏斋先生
毛友诚（宋代）

何以答夫子，力学穷朝曛。
瞬息才不学，老与衰相亲。
誓参舞雩乐，胸中长暮春。
记风
王十朋（宋代）

泉南固多风，兹风大为最。初惊月有晕，忽听天鸣籁。

蓬蓬从何来，烈烈不可奈。万窍争怒号，三光变冥昧。

掀翻败墙壁，摧折到松桧。瓦飘上天半，茅捲洒郊外。

稻吹垂实花，果堕未熟蒂。山川失故容，草木遭厄会。

飞同鹢过宋，悲异见歌沛。孰云楚台雄，未觉周郊大。

虽然不终朝，无乃已被害。嗟予垂素发，滥此张皂盖。

方忧西畴禾，未问南海贝。心如韩值飓，卜效苏命蔡。

焚香叩穹昊，防患问耆艾。稍稍云色定，徐徐雨声霈。

渐停箕簸扬，会见气交泰。居民理破屋，老守戒征旆。

五弦歌舜琴，一丝咏严濑。去矣不待瓜，归欤及鲈鲙。
与同僚游栖霞，洞极深远，中有数路，相传有
范成大（宋代）

竹杖芒鞋俗纲疏，每逢绝胜更踟蹰。
但随岐路东西去，莫计光阴大小余。
彷佛桃源犹舞凤，辛勤李白谩骑鱼。
今朝真作游仙梦，不似骚人赋子虚。
卜算子
朱敦儒（宋代）

山晓鹧鸪啼，云暗泷州路。榕叶阴浓荔子青，百尺桄榔树。

尽日阴逢人，猛地风吹雨。惨黯蛮溪鬼峒寒，隐隐闻铜鼓。
二月朔日同嘉叟蕴之访景卢别墅用郡圃栽花韵即席唱和 其一
王十朋（宋代）

鄱水芝山四望赊，雨馀风物陪光华。名园种果仍修果，妙手栽花似判花。

行见晋公开绿野，聊从子美酌流霞。坐间宾主皆人杰，我质如蓬赖倚麻。
临江仙
杜安世（宋代）

遍地残花庭院静，流莺对对相过。万条风柳间婆娑。樱桃初弄过，萱草自成窠。

早是芳菲时节晚，追游期会无多。眉山敛翠近秋波。日长初睡起，愁与病相和。
次韵子椿五首 其一
李之仪（宋代）

会次定多古语，笔端无复时流。肮脏若非投分，崎岖肯共经丘。
七夕
韩琦（宋代）

星潢今夕度仙辀，人世争为乞巧楼。万室瞻迎皆欲得，一生孤拙未尝求。

缑山月白遗新曲，汉殿窗明识旧偷。若道营桥真浪说，如何飞鹊尽髡头。
杂述
林泳（宋代）

关令著黄帝曰，柱史称圣人云。
俗学谩夸臆说，仙书犹述旧闻。
秋日閒居和张隆甫韵 其七
佘翔（明代）

百岁嗟驹隙，无劳较短长。但𢬵人醉月，莫问鬓沾霜。

道与渔樵狎，情难犬马忘。诵诗哀岵屺，泪满白云乡。
马殷浚城石碣篆
佚名（唐代）

龙举头，猳掉尾。羊为兄，猴作弟。羊归穴，猴离次。
小楼
陆游（宋代）

吾州近在西山麓，雪山万仞临冰谷。
小楼森森阅三伏，清簟疏帘对棋局。
肌肤凄凛起芒粟，肝肺峥嵘叠琼玉。
香泉向夕初罢浴，桐竹生风吹细谷。
九衢憧憧车击谷，黄尘赤日汗可掬。
还家欲休客陆续，借与此诗令一读。
集赵给谏恒夫寄园同玉峰先生作聚星堂雪诗
龙燮（清代）

暖风吹绿宫槐叶，开遍东阑几株雪。一杯招我游寄园，曲径回廊颇幽绝。

我别黄门垂十载，不知髯霜腰半折。今夕何夕饮最欢，《白纻歌》阑红烛灭。

郎君紫绶映斑衣，渤海金鳌已曾掣。喜看君家世珥貂，烂醉奚辞生眼缬。

宾客俱从壁上观，据榻高谈若霏屑。澄江少宰旧知我，岁寒肯作风花瞥。

问余一向坐诗穷，宜瘦而肥又何说。揽衣大笑上马归，尚有支贫骨如铁。
永丰行
韩元吉（宋代）

丹阳湖中好风色，晴日波光漾南北。
湖岸人家榆柳行，风飐低昂似迎客。
系船并岸聊一呼，老农指是官田圩。
长衫紫领数百辈，见我罗拜长嗟吁。
政和回头五十载，官长筑圩宛然在。
东西相望五百圩，有利由来得无害。
官圩民圩奚所拘，此地无田但有湖。
围湖作田事应尔，底用彻地还龟鱼。
民圩不坚自招水，水潦何常镇如此。
官圩六十里如城，削平为湖定何理。
请看今来禾上场，七百顷地云堆黄。
县官糴米三万斛，度僧给牒能商量。
我闻此语汗生面，千闻岂如目一见。
吾君神圣坐九重，轻易献言谁复辨。
却忆吴中初夏时，畚锸去决湖田围。
鸡惊上篱犬上屋，水至不得携妻儿。
无田赴水均一死，善政养民那得尔。
寄言父老且深耕，为汝驰书报天子。
寄畅园二十咏 其五 知鱼槛
秦耀（明代）

涧外秋水足，策策复堂堂。焉知我非鱼，此乐思蒙庄。
采药径
释行海（宋代）

千古苍苔一径春，来寻刘阮故乡人。
山中草木今为宋，亦有桃花尚说秦。
湘灵鼓瑟
魏璀（唐代）

瑶瑟多哀怨，朱弦且莫听。扁舟三楚客，丛竹二妃灵。

淅沥闻馀三，依稀欲辨形。柱间寒水碧，曲里暮山青。

良马悲衔草，游鱼思绕萍。知音若相遇，终不滞南溟。
梅幽堂陈山人过访
黎民表（明代）

城里青山旧卜邻，问奇时复过幽人。庭无嘉树堪留客，园有梅幽不当贫。

水石坐来忘岁月，烟霞行处著衣巾。习池敢谓风流在，亦自萧閒远世尘。
用王侍郎韵寄题医僧道森药山阁
方岳（宋代）

蚁蛭侯王空培塿，大千世界无何有。痴儿不省芭蕉身，持与冰霜斗长久。

三生慈悯鱼十千，却来世间吁可怜。一百四病更相缠，纵有佛力难言诠。

不如一念圆觉净，四大乾坤无可病。云根灵草自春风，夜立齐腰山雪盛。
杂诗二十二首 其二十二
曹于汴（明代）

浩歌复浩歌，人世奈心何。心心山海隔，心心筹算多。

相隔生睊忿，多算少安和。我生灵万类，寸心更靡它。

胡为翻自苦，憧憧起干戈。吾将驱此心，委诸东流波。

不分秦与楚，不知唯与阿。可使眉无促，可使鬓无皤。

百年能几日，浩歌复浩歌。
偈二首 其一
释可封（宋代）

天左旋，地右转，过眼光阴人不荐。春已过，夏初临，尘劫来事在而今。

今日事，来日事，历劫明明即这是。是则是，非又非，莫将鹤唳作莺啼。
伪蜀鸳鸯树歌
佚名（唐代）

愿作坟上鸳鸯，来作双飞，去作双归。
送解学士布政广西兼行交趾事时平交趾立郡县
李时勉（明代）

阁前冠冕照青春，日下除书拜紫宸。神武又平南海尉，绥怀遥寄玉堂宾。

鹓鸾不久违中禁，礼乐从今及远人。何处相思不相见，斜阳独立楚江滨。
冷水谷桃花未开次竹岩韵
释居简（宋代）

山行两袖皆华风，游人未多花未红。堂堂春去已无几，晴趁一日来山中。

山人寸金酬天地，都种芳菲留客醉。粉桃商略待绯桃，坐令羯鼓催无计。

匆匆归兴如酒浓，零落断云流水踪。明朝乘兴尚可再，应笑武陵蓑笠翁。

判花大手今燕许，收拾是中春一坞。小待巴东制锦归，尽吹红雨为霖雨。
春帖子词·皇后阁十首
宋祁（宋代）

晓佩摇苍玉，晨旂亚翠斿。
新年好春色，今日满皇州。
听鸽铃
朱翌（宋代）

蓬蒿门巷久张罗，岂有笼坊重客过。
天外鸽铃惊午枕，儿童误起听长呵。
半峰初还会后却简
王邦畿（明代）

别去梦徒劳，归来首重搔。行藏心事苦，形影岁时高。

热泪寄清罄，寒吟倚敝袍。今宵能过我，彻夜焚兰膏。
颂古十首 其七
释慧空（宋代）

卧龙才奋迅，猛虎便咆哮。时人只见波涛涌，不知新月出林梢。
南窗
陆游（宋代）

暄妍一窗日，的皪数枝梅。
小鼎煎茶熟，幽人作梦回。
新春又将近，晚景但堪哀。
用底舒怀抱？残书阖复开。
有怀容州杜丈
周孚（宋代）

祁公老孙子，晚得两朱轮。宵旰方今日，论诗欠此人。

应嫌江月冷，却看岭梅春。北雁不能到，音书何自频。
江村暮雪
薛瑄（明代）

落落渔樵家，苍苍起烟雾。
岸滑移钓舟，沙平失归路。
似有凌波人，盈盈月中去。
蝶恋花·落梅和稚存二首蝶恋花·落梅和稚存二首·其一
黄景仁（清代）

怪道夜窗虚似水，月在空枝，春在空香里。一片入杯撩不起，风在细饮相思味。
冷落空墙犹徒倚，者是人间，第一埋愁地。占得百花头上死，人生可也当如此。
夜索熟水甘甚
钱时（宋代）

呼童夜半一杯汤，盎盎天和入肺肠。
咽正滑时即挥去，人间此意细思量。
登凤岭绝顶俯看云气同亥白兄作
张问陶（清代）

朝发凤州郭，浓阴蔽千里。陟岭攀危梯，渐入层云里。

隔手瀰漫不辨人，肩舆飘渺凌虚起。炎炎五月惊隆冬，苦将俗骨追仙踪。

拟从世外招黄鹄，只恐眉间过白龙。披云突出如披絮，碧空影净开清曙。

高低转眼变隐晴，回首尘寰渺何处。人境迷离太不经，来时鸟路愁冥冥。

剑铓争割柔难分，吁嗟束手穷五丁。林壑无根欲浮动，蓊然侧耳闻风霆。

却似金焦南望海波涌，岛屿错杂微露尖山青。遥峰环拥满岩缺，欲覆神鳌气蓬勃。

仄映晨晖四照清，一堆晴雪真明瑟。翻怜下界雷雨黑，妄指精灵疑出没。

闭门犹耸电光圆，那识征人在天阙。
题管社山杨园同徐孚琯
薛锦堂（清代）

何年卜筑榜崡岈，四望烟波静不哗。峭壁撑空惊鸟雀，疾雷起壑走龙蛇。

闲探溪水梁鸿宅，遥指扁舟少伯家。豪杰名园留硕果，短墙犹放碧桃花。
太湖
周文璞（宋代）

太湖我污池，茂苑我林莽。
橘柚我堆盘，鲈鱼我登俎。
区区为苹花，移去溪上住。
终当赋归欤，来此卧烟雨。
山石榴
杜牧（唐代）

似火山榴映小山，繁中能薄艳中闲。

一朵佳人玉钗上，只疑烧却翠云鬟。
次韵大人待次吴陵邑五首 其二
葛胜仲（宋代）

待次吴陵邑，优哉阅岁年。凤池疏海角，鶠阁竦城颠。

莳药时分颖，栽花自溉泉。新篇谈笑就，寄自鲁邦传。
喜从兄自京回
刘敞（宋代）

曾作东都赋，无人与共论。欣逢京辇客，仍是鹡鸰原。

耳接天韶盛，尘栖素袂昏。秋风江海上，归梦入夷门。
陈朝议挽辞 其一
黄裳（宋代）

箫鼓声中远远归，只因千里有庭闱。彭城君在今休望，黄发樽前看綵衣。
偈颂一一二首 其八
释清远（宋代）

少室无言语，曹溪有消息。可怜门大开，而人不能入。

苍龙得云雨，猛虎生羽翼。但解自承当，何劳问知识。
和真歇墨迹三颂
释法薰（宋代）

个事全超浩劫前，借功明位不徒然。
但能不触亲爷讳，一任冰轮在处圆。
次胡澹庵题挹翠轩韵
王亘（宋代）

西山排送来，周遭自环翠。
俗眼少见之，一览忘世味。
平生三径心，盍早赋归计。
纵落尘土居，不与章木敌。
公余事幽寻，清风拂衣袂。
最喜轩中人，所挹多爽气。
蓬蒿天地宽，万境发诗思。
白云未能閒，时出过窗几。
檐雨听夜语，池草生春媚。
山灵若相知，好风为裂眦。
余光虽力挽，回次那得致。
题丁使君浮香亭尝招饮继有三绝次韵谢之 其二
韩淲（宋代）

雪后园林春已来，亭前花为醉翁开。暗香一阵知多少，徐步凌风索笑杯。
赠传灯 其二
林干（宋代）

台教源流远，高明绍梵音。扶桑红日近，华顶白云深。

清磬度山翠，黄花匝地金。三乘示方便，万法总惟心。
兰轩初成公退独坐因念若得一怪石立于梅竹间
宋祁（宋代）

竹石梅兰号四清，艺兰栽竹种梅成。
一峰久矣思湖玉，三物居然阙友生。
赖得髯参令我喜，飞来灵鹫遣人惊。
小轩从此完无恨，急扫新诗为发明。
山中题古墓
葛天民（宋代）

冢荒无树亦无碑，土面砖痕似灼龟。
坏道尚存翁仲守，传家知是子孙谁。
又成东海终难料，欲锢南山最可悲。
要寄此情浮世去，临流说与落花知。
旌儒庙
许浑（唐代）

寒陌阴风万古悲，儒冠相枕死秦时。

庙前亦有商山路，不学老翁歌紫芝。
寄陈宣州中书 其二
释居简（宋代）

夷惠清和不尚同，直将两手袖春风。娄丰从劝三农始，初度重书二月中。

欲与大年分殿最，试于小知击倥侗。虽云弱水归溟渤，自向西流不自东。
陪阎安抚观开漕河
项安世（宋代）

为民行水不妨农，为国忧民不费公。
肯趁好天招恶客，能于旧贯立新功。
山头石埭千年计，海上灵查八月通，
只恐济川舟楫快，使君难滞郢城中。
声声慢（寿何思院母夫人）
何梦桂（宋代）

人间六月。好是王母瑶池，吹下冰雪。一片清凉，仙界蕊宫珠阙。金猊水沈未冷，看瑶阶、九开蓂荚。尚记得，那年时手种，蟠桃千叶。

庭下阿儿痴绝。争戏舞、绿袍环玦。笑捧金卮，满砌兰芽初茁。七十古来稀有，且高歌、万事休说。天未老，尚看他、儿辈事业。
寄叶解元
韩淲（宋代）

醉中曾写雪色壁，非此主人无此客。夜寒烟雨池阁深，秉烛看此忘堕帻。

春来相望鹅湖边，桃花满地松拂天。抱琴挟书过飘泉，想君风度尤翩翩。
石湖范至能尝作姑恶词以为怨非天下之为为者
戴表元（宋代）

姑恶姑不恶，人言姑恶人岂知，
为姑作为百不辞。为在姑尚右，
为死姑方悲。恐伤姑意不敢违，
化作异物鸣无时。姑不恶，
姑不恶，怨姑还当被姑责。
但愿生身复作为，死别不如生见乐。
偈颂一百零二首
释绍昙（宋代）

有一物，黑似漆，
常在面门出入。骑声盖色，
妙密中险崖。倒用逆施，
险崖中妙密。三世诸佛远之愈亲，
白牯狸奴得之转失。法华不惜眉毛，
为汝当阳拈出。夭夭矫矫，
粼粼皴皴，将谓南山鳖鼻，
却是天台楖栗。
八月二十日与馆中同舍游西湖作
葛立方（宋代）

不障庾公尘，那有刘舆腻。
堂堂七丈夫，草木一臭味。
跻攀亦云足，赏适兴犹未。
却呼三翼舟，击汰舞绡翠。
苇蒲纷已扫，奁鉴莹新剂。
持此寿诸公，空缸一沉醉。
送德声叔父归姚
王守仁（明代）

犹记垂髫共学年，于今鬓发两苍然。穷通只好浮云看，岁月真同逝水悬。

归鸟长空随所适，秋江落木正无边。何时却返阳明洞，萝月松风扫石眠。
离相院
丘葵（宋代）

一夕僧留宿，翛然万虑空。
草分仙掌绿，芬发御袍红。
白鸟松梢雪，玄谈尘尾风。
因悲人世上，终日业尘中。
浯溪
易士达（宋代）

阿瞒南幸国几危，颠倒皆由豢禄儿。
休说马嵬当日事，浯溪且细读元碑。
赠学仙者
司马光（宋代）

微迳透重峦，茅堂竹叶冠。
方瞳映骨静，秀气逼人寒。
夜火装丹灶，晴霜醮石坛。
不须惊浅俗，轻举入云端。
送客
王庄（宋代）

杨花撩乱绕烟村，感触离人更断魂。江上归来无好思，满庭风雨易黄昏。
过紫金山
彭汝砺（宋代）

薄晚迟留问旧山，尘埃敢意紫金丹。云生石眼千年润，风出云稍五月寒。

下蔡涂泥沾马足，长淮风浪触渔竿。八公更有威灵在，簿领应须笑贱官。
海康书事十首 其九
秦观（宋代）

一雨复一旸，苍茫飓风发。怒号兼昼夜，山海为颠蹶。

云何大块噫，乃尔不可遏。黎明众窍虚，白日丽空阔。
喜入兰陵望紫阁峰呈宣上人
李益（唐代）

薙草开三径，巢林喜一枝。地宽留种竹，泉浅欲开池。

紫阁当疏牖，青松入坏篱。从今安僻陋，萧相是吾师。
端午日无念师二詹生吴生同集斋中偶看坡公汁
陶望龄（明代）

学道如痴狗，衔枯苦求汁。
悟道如涸鱼，登陆徒呴湿。
空虚无片如，岂要论失得。
迹往电犹迟，锋驰箭非急。
多言只自困，喧呶乱鹅鸭。
夸足走踆踆，劳睛花幂幂。
吾师无寸铁，应敌双拳赤。
摩垒大鼓幢，摧邪老韩白。
而予本幻士，枯木冒冠帻。
蚓有无肠歌，鹃有无情泣。
虽然共居诸，且不受盈缺。
从师莽浪游，非主亦非客。
眼前旷劫事，一会灵山集。
送范守仲冶二首
刘克庄（宋代）

二年田里内，民不识追胥。
官府绝无事，使君惟读书。
俭于住家日，臞似下车初。
太末方凋弊，公行不可徐。
咏琵琶诗
徐勉（南北朝）

虽为远道怨，翻成今日欢。含花已灼灼，类月复团团。
花朝曲 其六
李良柱（明代）

燕市青青十二楼，曲尘丝里万条柔。楚宫宝袜黄金缕，齐楚莲花白玉钩。
游大梅护圣四首 其四
舒亶（宋代）

鸡犬同时亦上升，赤云今日几人行。我来正唱升平曲，不用山閒变姓名。
庭松
白居易（唐代）

堂下何所有，十松当我阶。乱立无行次，高下亦不齐。
高者三无长，下者十尺低。有如野生物，不知何人栽。
接以青瓦屋，承之白沙台。朝昏有风月，燥湿无尘泥。
疏韵秋槭槭，凉阴夏凄凄。春深微雨夕，满叶珠漼漼。
岁暮大雪天，压枝玉皑皑。四时各有趣，万木非其侪。
去年买此宅，多为人所咍。一家二十口，移转就松来。
移来有何得，但得烦襟开。即此是益友，岂必交贤才。
顾我犹俗士，冠带走尘埃。未称为松主，时时一愧怀。
风瀑竹
牟子才（宋代）

阁住杏花雨。便新晴、等闲勾引，香车成雾。璧月光中箫凤远，袅袅馀音如缕。诮一似、群仙府。天意乍随人意好，渐星桥、度汉珠还浦。又何啻、列千炬。晚来乍觉阴盘固。笑人间、玉瓶瑶瑟，锦茵雕俎。无限升平宣政曲，回首中原何处。慨鸣镝、已无宫武。扑面胡尘浑未扫，强欢讴、还肯轩昂否。萦旧恨，为谁赋。
次韵养正元日六言
范成大（宋代）

岁踰耳顺俄七，年去古稀只三。
从今莲叶巢稳，谁在槐柯战酣。
脐下丹田休想，口边白醭罢参。
渴饮饥餐困睡，是名真学瞿聃。
安住寺松声
舒岳祥（宋代）

晴日千竿籁，春风万鼓鼙。
清和兼怨适，细大杂高低。
释子聆眠石，行人听过溪。
曾於天竺寺，为尔驻游藜。
寄郭诚思华下茅斋
张方平（宋代）

舍在世尘外，松扉夜不关。心同秋水静，身共野云閒。

自得逾三乐，谁堪话九还。它年玉泉约，何以救衰颜。
癸亥春夜泊娄江哭徐子元晦四首 其三
何允泓（明代）

能以风流和友声，转于峭独见交情。即看涕唾千金重，不分头颅片羽轻。

柳市莺花悲侠少，兔园膏火泣书生。帷堂一哭知多少，谁把深心仔细评。
春寒
高翥（宋代）

料峭东风破客衣，春寒不比腊前时。
绝怜墙角樱桃树，全似梅花雪后枝。
一剪梅 其一 理绣
吴绮（清代）

碧烟窗下绣床支，情也丝丝，线也丝丝。最难匀染在春时，红是也枝，白是也枝。

沉吟几度费嗟咨，莺一双儿，燕一双儿。吐绒湿却淡胭脂。

谁待相思，谁解相思。
题十峰兄芙蓉庄四时四绝同洞阳兄作 其一
顾可宗（明代）

谁识人间顾古泉，幅巾藜杖亦神仙。令兄园柳黄鹂语，春草青青唤阿莲。
感山十咏·感山
姚勉（宋代）

山以感为名，可见天地情。
万籁恬不作，风来自松声。
洪氏池亭留酌
邱云霄（明代）

拙拙抱忠信，依依爱泉林。行行随所之，处处逢知心。

偶上君家池，池水清且深。主人出敬客，欢爱同夙襟。

享我亭下酒，乐我池上琴。感子意悁勤，不知日欲沉。

古人一饭恩，此义留至今。知君不愿报，感激好贤吟。
黄藤山下闻猿
韦庄（唐代）

黄藤山下驻归程，一夜号猿吊旅情。入耳便能生百恨，

断肠何必待三声。穿云宿处人难见，望月啼时兔正明。

好笑五陵年少客，壮心无事也沾缨。
三登乐·一碧鳞鳞
范成大（宋代）

一碧鳞鳞，横万里、天垂吴楚。四无人、舻声自语。向浮云，西下处，水村烟树。何处系船，暮涛涨浦。

正江南、摇落后，好山无数。尽乘流、兴来便去。对青灯、独自叹，一生羁旅。敧枕梦寒，又还夜雨。
二吴谣
淳佑民谣（宋代）

大蜈蚣，小蜈蚣，
尽是人间业毒虫。夤缘扳附有百足，
若使飞天能食龙。
普陀寺赠潮音上人
吴瞻泰（清代）

莲花洋外矗香台，片片青莲渡一杯。日射琳宫光似镜，涛惊花雨吼如雷。

鲛人负蚌投荒去，龙女含珠听梵来。徐市求仙终缥缈，讵知三岛法云开。
登吕屯田清暑亭
刘敞（宋代）

日永虽徂暑，虚堂自清幽。主人意未展，改席兹城楼。

嘉树远近合，清川纵横流。好风万里至，浩荡开客愁。

长啸欲飞动，劳生局远游。眇然不自惬，目极孤云浮。
水调歌头·今日非昨日
张惠言（清代）

今日非昨日，明日复何如。朅来真悔何事？不读十年书。为问东风吹老，几度枫江兰径，千里转平芜。寂寞斜阳外，渺渺正愁余。
千古意，君知否？只斯须。名山料理身后，也算古人愚。一夜庭前绿遍，三月雨中红透，天地入吾庐。容易众芳歇，莫听子规呼。
落梅风·因他害
马致远（元代）

因他害，染病疾，相识每劝咱是好意。相识若知咱就里，和相识也一般憔悴。
均州王守招游沧浪亭
区大相（明代）

混混复磷磷，孤亭水石滨。浊时因潦汩，清处见天真。

旅望凭高尽，渔歌入兴新。祇疑浴波鸟，犹是濯缨人。
送诚上人
释道璨（宋代）

长安城头秋日黄，长安道上秋风凉。
游子念亲从定起，一衲卷云归故乡。
七月八月吴楚路，十里五里东南疆。
遥知子母相见处，篱落黄花吹晚香。
我母今年六十四，千丈白发应沧浪。
石田茆屋归未得，西山几度明斜阳。
因送君行发深省，天地阔远愁茫茫。
他年相寻君勿忘，杨柳当门水满塘。
代书寄清老
邹浩（宋代）

从来游戏常三昧，出语纵横无忌讳。老聃全与释迦同，人畏犹云亦当畏。
和头巾
赵希逢（宋代）

休言抱道更怀才，大叫天门云欲排。
独自一冠犹屡变，事几何以御方来。
王子直挽词二首
强至（宋代）

流水身飘忽，青云意阔疏。
儒林看作传，使者合求书。
野月随丹旐，山烟湿素车。
寝门今日泪，一洒为无馀。
念奴娇·倦怀无据
朱唏颜（元代）

倦怀无据。凭危阑极目，寒江斜注。吴楚风烟遥入望，独识登临真趣。晚日帆樯，秋风钟梵，倚遍楼东柱。兴来携手，与君更上高处。
隐约一水中分，金鳌戴甲，力与蛟龙拒。拟访临幕清夜鹤，谁解坡仙神遇。断壁悬秋，惊涛溯月，总是无声句。胜游如扫，大江依旧东去。
题裴晋公林亭
温庭筠（唐代）

谢傅林亭暑气微，山丘零落閟音徽。东山终为苍生起，

南浦虚言白首归。池凤已传春水浴，渚禽犹带夕阳飞。

悠然到此忘情处，一日何妨有万几。
和李主簿彦和
廖正一（宋代）

李侯持尺璧，十五城不换。倦飞偶栖棘，孤鸣异巢鹳。

淮海一俊偶，博洽识理乱。国论匪与闻，偷将经术断。

君家文多豪，陵峤贺白观。
宿香山僧房
高叔嗣（明代）

遽愁春草歇，驱马春山中。
夜宿香深处，闲谭梦复同。
风生近谷满，月照前湖空。
明日西行去，回望此寺东。
程伊川赞
陈长方（宋代）

道如皎日，丝毫不隔。
人自迷之，转南为北。
寥寥千载，{角戢}{角戢}百家。
精罢力惫，言多道遐。
惟吾夫子，神交累圣。
一念全德，千差尽正。
发古关键，推与人同。
学焉得此，作圣之功。
浩乎无倪，体之甚迩。
力扶斯文，仆而复起。
我瞻遗像，非没非存。
传之后裔，愈久弥尊。
有功生民，不下神禹。
非知道者，将谁告语。
送太守致仕
薛瑄（明代）

五马萧萧出帝乡，都门祖席倍辉光。天恩老觉腰金重，客思遥牵别路长。

龟虎已应辞郡国，貂蝉时复忆班行。风烟缥缈乡关近，川谷犹疑下凤凰。
句
喻凫（唐代）

颜凋明镜觉，思苦白云知。

沧洲迷钓隐，紫阁负僧期。（见张为《主客图》）。
水调歌头·宇宙一大物
魏了翁（宋代）

宇宙一大物，掌握付诸人。人心不满方寸，坱北浩无垠。或者寒蝉自比，不尔秃犀贻笑，龊龊竟何成。胡不引贤者，相与共弥纶。未如何，尝试使，问苍旻。四时迭起代谢，有屈岂无伸。昨夜伶伦声里，一气排阴直上，阳德与时新。道长自今日，持此庆生申。
过荆轲冢四绝句
晁说之（宋代）

贯日白虹可奈何，书生容易笑荆轲。
美新伾党临遗冢，惭愧绝无狐兔过。
小寒食
周文璞（宋代）

从来寒食多风雨，不料穷乡亦管弦。
壮岁心情悲昨梦，异乡时管感汉年。
偶随游子来溪上，因与棠梨立路边。
从此堪悲转憔悴，随群同上钓鱼船。
重宿城头驿
陈杰（宋代）

天地秋声早，山河夜色深。
市荒余冷锉，村迥落孤砧。
纸帐三生梦，蒲团万古心。
漫漫独无旦，微步数看参。
浣灵卷为当涂李都宪作 其三
庄昶（明代）

万古天地中，此脉未应绝。拜读浣灵诗，一夜头尽白。
临刑诗 其一
杨继盛（明代）

浩气还太虚，丹心照万古。生前未了事，留与后人补。
长安宫女行
韩邦靖（明代）

长安城头夜二鼓，力士敲门称太府。
为道君王巡幸势，选取娇娥看歌舞。
应酬未得话从容，阶除早已人三五。
仓皇便欲将我行，那肯相留到天曙。
平昔娇痴在母傍，黄昏不敢出前房。
如今却向何处去，似堕渊海身茫茫。
四更未绝五更连，父母相随太府前。
顷刻回头同伴至，亦有爷娘各惨然。
虽同闾里不曾亲，那得相逢及此辰。
清泪俱含未妆面，愁魂不附欲倾身。
天明却转双轮疾，送我城东坐官室。
生来虽在咸宁城，目中谁识京兆驿。
已看闺阁隔重天，乍度昏朝似千日。
中有数人不甚愁，问之乃是勾栏流。
平生谑浪轻去住，却说能观五凤楼。
望承恩宠心虽别，思到家乡泪亦流。
才言欲去去何忙，翠幕油车已道傍。
少小生离还死别，傍人见我空徬徨。
娇怜姊妹不得诀，父母送我浐水阳。
相看痛哭各舍去，此时欲断那有肠。
城里家家锦绣帘，我辈姿容岂独妍。
东家有女如花萼，旦入黄金名已落。
西家有女如玉莹，夜剪乌云晨不行。
我辈无钱兄弟劣，坐使芳年成诀别。
渡河渡渭还渡汾，千山历尽雪纷纷。
江流山馆猿常哭，叶落邮亭雁屡闻。
自从堕地谁窥户，此际无家却望云。
迢迢千里还岁穷，大同才得到行宫。
常言朝见何曾见，深院萧萧尽日封。
当今天子说神武，时向三边乘六龙。
近时双跸驻榆塞，不知何日来云中。
转眼还成正月末，忽然大驾还沙漠。
见说天坛礼未修，还兼太庙春当禴。
京师暂欲驻鸾旗，属车还载蛾眉归。
却向豹房三四月，欲近龙颜真是稀。
宫中景色谁曾见，宫外杨花徒扑面。
有眼但识鸳鸯瓦，有身那到麒麟殿。
凤舟时泛西海渚，采莲不唤如花女。
鸾驾常操内教场，何曾汤火试红妆。
茶饭每排新寺里，不用明眸兼皓齿。
空有娼家色艺高，随人望幸亦徒劳。
宫花枉自羞妆面，御柳何人斗舞腰。
君王不御人转贱，尽日谁来问深院。
日给行粮米半升，大官空有珍羞馔。
旁人见我入天阍，谓我将承帝主恩。
岂知流落还愁恨，荣宠何曾但泪痕。
妾家虽贫未甚贫，丝麻布帛亦遮身。
有时亦绣鸳鸯枕，翠线金针度一春。
一春鸾镜不停妆，机杼言忙苦不忙。
寒食清明邀等伴，银钗罗髻亦风光。
父母如同掌上珠，去年才许城东夫。
乘龙跨凤虽未必，并宿双栖亦不孤。
百年光景谁曾见，一旦荣华土不如。
当时同辈闻我说，珠泪人人落双颊。
亦有因缘与恩爱，谁无父母同家业。
可怜抛却入君门，九夏三秋那可言。
风雨苑深同白昼，星河楼浅共黄昏。
我曹岂是无倾国，闻道君王不重色。
宫禁幽深谁不知，踪迹民间颇堪测。
汉家多欲称武皇，玄宗好色闻李唐。
卫氏门前夸揖客，杨钊海内无三郎。
主上今来十四年，刘瑾朱宁并擅权。
往时势焰东厂盛，近日威名游击偏。
丘张谷马纷纷出，那有皇亲得向前。
又闻亲受于永戒，大荤不御思长年。
更宠番僧取活佛，似欲清净超西天。
君王贱色分明是，那用当时诏旨传。
当时陕西有廖大，此事恐是兹人专。
滔天罪恶思固宠，逢迎却乃进婵娟。
去年毡帐云钦取，狗马年来俱奉旨。
何曾竟有君王诏，此曹播弄常如此。
自从陕西有斯人，灾祸年来何太频。
闾里已教徒赤壁，闺闱还遣闭青春。
青春零落不须论，别有凄凉难具陈。
同来女伴元不少，一半已为泉下尘。
妾身虽在那常在，沟渠会见骨如银。
谁家愿作朝天户，此世空为堕地人。
中朝高官气如虎，朝廷有阙争拾补。
近时叩阙谏南巡，何不上书放宫女。
先朝罢殉有故事，万一官家肯相许。
朱柏岩约南归
张至龙（宋代）

忍闻秋管悲，犹未定归期。
吟咏穷边长，艰难老后知。
水寒鱼上少，月闰雁来迟。
不作膏粱梦，长令一剑随。
西江月 饮山亭留饮
刘因（元代）

看竹何须问主，寻村遥认松萝。小车到处是行窝。门外云山属我。张叟腊醅藏久，王家红药开多。相留一醉意如何。老子掀髯曰可。
入城至郡圃及诸家园亭游人甚盛
陆游（宋代）

老子何曾惯市尘，今朝也复入城闉。
太平有象人人醉，造物无私处处春。
九陌莺花娱病眼，一竿风月属闲身。
不缘兴尽回桡早，要就湖波照角巾。
金子坤姚元白陈子野盛仲交余伯祥招饮永宁寺
黄姬水（明代）

青郊歇马拂吴钩，萍聚天涯共白头。
久舍新丰唯命酒，长谣故国一登楼。
林残半壑飞寒雨，潮落空江急暮流。
世路风烟悲去住，莫辞西日醉箜篌。
九月五日对菊小饮简申伯叔易
李纲（宋代）

渊明爱此九日名，对菊无钱可留客。杜陵烂醉作生涯，青蕊空嗟未堪摘。

我今鼓柁适长淮，坐见幽丛烂熳开。自从多病久不饮，又尔一洗黄金罍。

东南节物诚已早，翠叶金花为谁好。三径荒芜尔尚存，未觉出山同小草。

世间万事皆可忘，且须泛此酬秋光。平生最爱老坡语，菊花开日即重阳。
题竹林七贤图
钱选（宋代）

昔人好沈酣，人事不复理。
但进杯中物，应世聊尔尔。
悠悠天地间，媮乐本无愧。
诸贤各有心，流俗毋轻议。
送吕际爱才南归
张耒（宋代）

咽咽幽谷泉，萧萧秋竹风。
岂不爱孤洁，但伤愁且穷。
吕子南国爱，沧溟贮其胸。
出试辄不偶，低头避儿童。
离家五千里，客饭苦不丰。
冷落卧寒斋，苦吟和秋虫。
昨者投我诗，九叹阅未终。
欲知作者心，但视读者容。
文章出贫贱，此事今古同。
但愿子富贵，不愿文日工。
今日告我别，出门若惊鸿。
各在天一方，何当复相逢。
颂古二十七首 其十七
释昙贲（宋代）

信手挥来一一亲，祇林剑下绝烟尘。行遍天台并雁荡，归来重看锦江春。
浪淘沙（芍药）
韩元吉（宋代）

鶗F774怨花残。谁道春阑。多情红药待君看。浓淡晓妆新多态，独占西园。

风叶万枝繁。犹记平山。五云楼映玉成盘。二十四桥明月下，谁凭朱阑。
念奴娇
李亿（宋代）

镜鸾分影，望天涯肠断，消无红叶。几度秋风吹翠被，一缕幽香难减。燕卜新梁，花移别槛，回首春如客。欢情何在，绿杨空锁愁色。

可是今古风流，小乔姝丽，只许周郎得。金谷珠帘空百尺，不碍梦魂飞入。钗股盟深，旧缘未断，月有重圆日。蓝桥路近，乘云先问消息。
天申节锡宴戴花
项安世（宋代）

泥金撚铁缀花枝，浅白深红映酒卮。
回首琼林真一梦，插花还似去年时。